Olunaku lumu, Wambwa omuluvu yali asima amagumba mu ttaka n’agenda agwa ku kasanduuko k’ebyobugagga eby’omuwendo akaali kajjudde okukamala. Yasanyuka nnyo kubanga yali talabanga ku zzaabu mungi bw’atyo! Mu kucamuukirira kwe yaliko, yeerabira okulya emmere era ono yatuula butuuzi awo n’atunuulira akasanduuko k’ebyomuwendo akaali kajjudde okukamala! Ku ttaka kwe yali atudde, yalowooza ku bintu bingi bye yali asobola okugula mu byomuwendo ebyo yali afunye. Nga wayise akabanga, Wakayima ono eyali ayitaayita ng’agwa ku Wambwa eyali atudde mu ttaka ng’omwana omuto. Wakayima yamubuuza nti, "Kikyamu ki ekikuliko ekikutuusizza n’okutuula mu ttaka ng’omwana omuto? Ye abange lwaki tolya?" Wambwa n’amuddamu nti, "Ssebo ndeka nkyakuuma byabugagga byange. Sisobola kulya wadde okunywa ekintu kyonna okutuusa nga nkakasizza nti tewali anaabibba." Wakayima yamutegeeza nti, "Naye enjala egenda kukutta singa tolya olwo n’ebyobugagga bye weewaanisa bikusube ate ffe abali mu kweriira tubitwale ate n’abaana bo tetujja kubibawa ggwe gakuleme okulya. Bino byonna Wakayima yabyogera nga Wambwa amutunuulidde naye ng’ebirowoozo ebyali bisinga byali bimuli ku bintu bye yali ayinza okugula mu byomuwendo bye. Wakayima bwe yalaba Wambwa talina ky’ayogera ku magezi ge yali amuwa n’amwesonyiwa era n’atambula kudda wuwe era Wambwa n’asigala ng’akuuma byabugagga bye. Nga wayise ennaku bbiri zokka, enjala yaluma Wambwa ekyamuviirako yenna okukogga n’okusiiwuuka. Enjala yamuleetera obulwadde obwamuviirako okufa oluvannyuma lw’ennaku endala bbiri. Wakayima ye yakulemberamu enteekateeka z’okuziika Wambwa era abakungubazi emboozi yonna n’agibanyumiza. Wano abantu bangi omusango baagusalira Wambwa era ne balaba akabi akali mu kubeera n’omululu kko n’ebirungi ebiri mu kuwuliriza amagezi agatuweebwa bannaffe. Ekyokuyiga ekiri mu lufumo luno kiri nti kirungi okutwala okuwuliriza amagezi n’okuwabulwa ebituweebwa bannaffe. Ate ku luuyi olulala, Wakayima tumuyigirako okuwabulanga bannaffe singa tulaba nga bayinza okugwa mu buzibu. Wambwa tumuyigirako obutabeera baluvu kubanga kiyinza okutusuula mu buzibu nga bwe kyali ku munnaffe oyo.